Syv søkere til politimesterstillingen i Oslo
Etter nesten syv år forlater Hans Sverre Sjøvold stillingen som politimester i Oslo. I slutten av mars ble det kjent at Sjøvold ville ta over stillingen som PST-sjef, etter å ha vært den eneste reelle søkeren på listen. Tirsdag offentliggjorde politidirektoratet listen over hans potensielle arvtakere. Også visepolitimester Bjørn Eirik Vandvik og John Martin Welhaven, politiinspektør og leder og Felles enhet for påtale, er blant dem som ønsker seg jobben. Oslo er landets største politidistrikt. Den nye politimesteren vil bli den 32. i rekken. Avdelingsdirektør Beate Gangås i PST er blant kandidatene Politiforum listet opp som aktuelle kandidater i mai. Oslo politiforening har tidligere vært tydelige på hvilke kvalifikasjoner de ser etter i den nye politimesteren. – Det må være en som er tydelig og tør å ta beslutninger, som tenker strategisk og er i stand til å sette retning. Som sjef for landets største politidistrikt, er det ofte det du må gjøre, sa Kristin Aga, leder i Oslo politiforening (OPF) til NTB i begynnelsen av mai.
Blant søkerne er førstestatsadvokat Terje Nybøe og PST-avdelingsdirektør Beate Gangås.